Σαλάτα με δίκοκκο σιτάρι, φαγόπυρο και πορτοκάλι
Δροσερή σαλάτα με δίκοκκο σιτάρι, φαγόπυρο και πορτοκάλι, θρεπτική, διαφορετική και άκρως εντυπωσιακή.
150 γρ. δίκοκκο σιτάρι* (ή άλλο σιτάρι της αρεσκείας μας), μουλιασμένο σε νερό από το προηγούμενο βράδυ και καλά στραγγισμένο, 150 γρ. φαγόπυρο** (αν δεν βρούμε, χρησιμοποιούμε σιτάρι), 3 φρέσκα κρεμμυδάκια, ψιλοκομμένα, 10 ντοματίνια, κομμένα σε φέτες, 1 κουτ. σούπας φύλλα μαϊντανού, ψιλοκομμένα, 1 φινόκιο, καθαρισμένο και κομμένο σε πολύ λεπτές φέτες (καλύτερα να χρησιμοποιήσουμε μαντολίνο, τον ειδικό κόφτη λαχανικών), 1 κουτ. σούπας άνηθος, ψιλοκομμένος, οι σπόροι από 1 ρόδι (προαιρετικά), τα φύλλα από 1/2 μάτσο δυόσμο, ψιλοκομμένα, ο χυμός από 1 μέτριο πορτοκάλι, οι φέτες ενός μέτριου πορτοκαλιού, ξύσμα από 1 λεμόνι, ακέρωτο, 1 κουτ. γλυκού μουστάρδα, χυμός από 1 μικρό λεμόνι (ή όσο λεμόνι μάς αρέσει), 20 ml μηλόξιδο, 120 ml ελαιόλαδο, αλάτι, πιπέρι φρεσκοτριμμένο
Για τη σαλάτα με δίκοκκο σιτάρι, φαγόπυρο και πορτοκάλι, ρίχνουμε σε ένα μπολ το φινόκιο και τον πορτοκαλοχυμό και το αφήνουμε να μαριναριστεί μέχρι να το χρειαστούμε. Σε μια κατσαρόλα ρίχνουμε 300 ml νερό και το φαγόπυρο και βράζουμε σε χαμηλή φωτιά για περίπου 15 λεπτά, μέχρι να απορροφηθεί το νερό και το φαγόπυρο να γίνει αφράτο. Η αναλογία γενικά είναι 1 μέρος φαγόπυρο προς 2 μέρη νερό. Το στραγγίζουμε και το αφήνουμε να κρυώσει. Σε άλλη κατσαρόλα βράζουμε σε αλατισμένο νερό το δίκοκκο σιτάρι σε μέτρια φωτιά, για περίπου 30 λεπτά ή μέχρι να μαλακώσει. Το στραγγίζουμε και το αφήνουμε να κρυώσει.Σε ένα μπολ ανακατεύουμε καλά τη μουστάρδα, τον χυμό λεμονιού, το μηλόξιδο, αλάτι και πιπέρι. Προσθέτουμε σταδιακά το ελαιόλαδο και ανακατεύουμε μέχρι να ομογενοποιηθούν τα υλικά. Σε ένα μεγάλο μπολ ανακατεύουμε το σιτάρι, το φαγόπυρο, τα κρεμμυδάκια, τα ντοματίνια, τον μαϊντανό, τον άνηθο, τους σπόρους ροδιού (αν βάλουμε), τον δυόσμο, το ξύσμα λεμονιού και αλατοπίπερο.Στραγγίζουμε το φινόκιο και στολίζουμε τη σαλάτα. Απλώνουμε τις φέτες πορτοκαλιού, περιχύνουμε με τη σος και σερβίρουμε.
Ντομάτα,Όσπρια,Πορτοκάλι,Χορτοφαγικά